**Chwedlau a Gwirionedd?**

Er na fu erioed yn gyfeillgar tua’r Gymraeg, rhaid cytuno fod y diweddar awdur Gwyn Thomas yn gallu adrodd stori dda. Soniodd am bentref bach ym Mro Morgannwg, lle yn ôl pob son, yr oedd yna lyn ofnadwy o ddwfwn. Mor beryglus o ddwfwn fel na wnaeth neb erioed fentro ymhellach iddo na’r ymyl. Dywedwyd i’r dyfroedd tywyll ymestyn lawr i’r byd tanddaearol, a chodai’r llyn cymaint o ofn fel nad ai bechgyn dewr yr ardal fyth iddo, hyd yn oed yng ngwres tanbaid yr Haf. Yna un dydd cyrhaeddodd dyn dierth yn benderfynol o roi terfyn a’r fath ffwlbri. Rhwyfodd ei gwch i ganol y llyn cyn lluchio polyn i’r gwaelod., Ond pum llath o ddyfnder oedd yna! Adroddodd Gwyn mae dyna’r union bellter hefyd, rhwng y dyn bach gwybodus a’r fintai o bentrefwyr wrth iddynt ei gwrso mas o ma’ am byth!

Mae gennym ein siâr o storïau lleol hefyd1 Wrth i chi sefyll ger y golau coch islaw Bronwydd ger Pante ar eich ffordd i’r dre,, taflwch olwg at Blasty Cwmgwili draw ar y bryncyn chwith. O’r pum ffenest llofft sylwch ar y pedwerydd tua’r dre, sydd yn ôl pob son yn cuddio cyfrinach drist. Y stori yw bod yna fachgen wedi mynd i ryfel a chael ei ladd, ac ymateb y teulu galarus oedd bricio’r ffenest lan a chadw’r ystafell yn union fel ei gadawyd gan y mab. Cofeb weladwy i’r colledig am byth!

Pan yn fachgen bach des ar draws hen gopi o’r cylchgrawn Y Cyfaill Eglwysig am 1937, ac ynddo erthygl am blwyf Llanpumsaint, yn datgelu cyfrinach fawr. Gwyddwn am Dwll y Mwyn, rhyw damed o ogof islaw Pantglas yn y cwar ar waelod Rhiw Graig. Yn ôl yr erthygl, ar wahân i fod yn fynedfa i dwnnel dihangfa o’r castell uwchben, yr oedd y twnnel yn ymestyn bob cam dan yr allt i gwrdd â’r hen Heol Rufeinig ger fferm Troedyrhiw. Pellter o filltir tan ddaear! Anhygoel! Byddwn yn gallu darganfod trysorau, aur, arian ac esgyrn efalle. Felly ar brynhawn o haf dyma fentro iddi mewn trwser hir benthyg a golau yn fy llaw, yn barod i wynebu’r daith hir i’r dirgelwch mawr.......

Bu croesffordd Pantybwci, ar heol Bronwydd i’r de o Bontarsais, yn codi ofn ar genedlaethau o drigolion lleol. Tystiodd Hywel, Gwynfryn Bronwydd 'slawer dydd , ei fod bob amser yn osgoi’r lle yn y tywyllwch. Wrth gerdded ‘nol gatre wedi bod mas yn caru hyd oriau man y bore, byddai’n gwneud *detour* mawr i gadw draw o’r lle. Ar wahân i’r bwci, dyma le byddai hwch mewn cadwynau’n crwydro’n fygythiol, anifail a chysylltiad peryglus a’r byd tanddaearol. Cadarnhaodd Rachel Hannah Blaencors hefyd, fod Pantybwci yn codi arswyd ar y boblogaeth leol. Os fentrwch chi draw na, peidiwch fynd mewn car gyda’i oleuadau cyfforddus llachar. Cerddwch draw na yn nhywyllwch canol nos, pan fod y gwynt yn cwynfan ac eden drwy goed y pant unig. Falle wedyn y byddwch yn cydymdeimlo a Hywel.

Er y perygl o gael fy nghwrso mas o’r ardal, fel y boi bach call ym Morgannwg, mentraf ryddhau rhai ffeithiau ychwanegol. Beth am y ffenest na ym Mhlasty Cwmgwili? Wel! Yn ôl y perchennog presennol, Griffie Philipps, ni chollwyd mab mewn rhyfel. Caewyd y ffenest gan ei dad, Syr Grismond, er mwyn creu lle tan ‘na. Ar ôl ei ddydd, ac yn oes y gwres canolig, penderfynodd Griffie wneud i ffwrdd a’r grât , agor lan, a rhoi dwy ffenest ‘na. Llai o ddrama wedi’r cwbl! A beth am fy ymgyrch ddewr i’r ogof di- ben- draw ger y Graig? Ar ôl taith hir flinedig o dair llath, daeth yr antur fawr i ben. Craig solid o’m blaen! O na fe! Falle dyle dyn jyst gadel pethe i fod; credu’r chwedl a byw’r freuddwyd.

*Arwyn 2018*